Samgöngu - og sveitarstjórnarráðuneytið hefur látið greina möguleg hagræn áhrif þess að lögfesta ákvæði um lágmarksíbúafjölda sveitarfélaga við töluna 1.000 . Tvær aðferðir voru notaðar við greininguna sem gáfu til kynna að svigrúm til hagræðingar við að lögfesta ákvæðið getur orðið allt að 3,6 til 5 milljarðar á ári . Þetta kemur fram á vef ráðuneytisins í dag . Kjarninn hefur áður greint frá því að Sigurður Ingi Jóhannsson samgöngu - og sveitastjórnarráðherra hafi lagt fram þingsályktunartillögu um stefnumótandi áætlun í málefnum sveitarfélaga fyrir árin 2019 til 2033 og aðgerðaáætlun til næstu fimm ára á Alþingi . Í áætluninni er meðal annars lagt til að árið 2026 verði engin sveitarfélög á landinu með færri en þúsund íbúa . Meiri en helmingur sveitarfélaga er í dag með færri en þúsund íbúa . Auglýsing Mikil hagræðing felst í að fækka sveitarfélögum Fram kemur hjá ráðuneytinu að ýmsir aðilar hafi bent á að mikil hagræðing felist í aðgerð sem þessari . Hægt væri að nýta þann ávinning til að lækka álögur á íbúa , greiða niður skuldir og þar með lækka kostnað og / eða auka þjónustu við íbúa og styrkja innviði . „ Nú þegar þingsályktunartillagan verður tekin til umræðu er mikilvægt að fyrir liggi hagræn greining á áhrifum hennar , þ.e. mati á fjárhagslegum og hagrænum áhrifum þess að sveitarfélögum fækki um allt að helming , “ segir í frétt ráðuneytisins . Tvær aðferðir voru notaðar til greiningar á hagrænum áhrifum tillögunnar . Önnur aðferðin studdist við kostnaðartölur málaflokka undangenginna fimm ára og kostnaðarlíkön metin fyrir alla málaflokka , annars vegar fyrir minni sveitarfélög , 999 íbúar og færri , og hins vegar stærri , 1000 til 4000 íbúar . Sú aðferð gaf til kynna að svigrúm til mögulegrar hagræðingar við það að setja lágmarks íbúafjölda sveitarfélaga í 1.000 getur orðið 3,6 milljarða króna á ári á sveitarstjórnarstiginu , samkvæmt ráðuneytinu . Hin aðferðin gekk út á það að velta fyrir sér líklegum sameiningarmynstrum og meta út frá því hvaða tækifæri til hagræðingar slík endurskipulagning hefði í för með sér . Þessi aðferð skilaði mati á tækifærum til mögulegrar hagræðingar sem nemur um 5 milljarða á ári . „ Ekki var gerð tilraun til að meta sérstaklega hvernig sá ávinningur eða hagræðing skiptist á milli sveitarfélaga , Jöfnunarsjóðs og ríkissjóðs , heldur var reynt að ná eins góðri námundun og unnt er á það hvaða tækifæri til hagræðingar geta skapast innan sveitarstjórnarstigsins , óháð því hvar hún verður og hvort forsvarsmenn sveitarfélaga ná að innleysa fjármunina og nýta t.d. til að auka þjónustu við íbúa , “ segir í fréttinni . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .